
                                                    Nr.4c-3/445/2013
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru aprobarea Ordonanţei Guvernului nr.11/2013 privind completarea art.9 din Ordonanţa de urgenţă a Guvernului nr.6/2011 pentru stimularea înfiinţării şi dezvoltării microîntreprinderilor de către întreprinzătorii tineri, transmis cu adresa nr.P.L.x. 406 din 28 octombrie 2013.


În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

PREŞEDINTE,

Iulian Iancu

                                                    Nr.4c-3/445/2013
R A P O R T

asupra proiectului de Lege pentru aprobarea Ordonanţei Guvernului nr.11/2013 privind completarea art.9 din Ordonanţa de urgenţă a Guvernului nr.6/2011 pentru stimularea înfiinţării şi dezvoltării microîntreprinderilor de către întreprinzătorii tineri


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, spre dezbatere în fond, cu proiectul de Lege pentru aprobarea Ordonanţei Guvernului nr.11/2013 privind completarea art.9 din Ordonanţa de urgenţă a Guvernului nr.6/2011 pentru stimularea înfiinţării şi dezvoltării microîntreprinderilor de către întreprinzătorii tineri, transmis cu adresa nr.P.L.x. 406 din 28 octombrie 2013, înregistrat la comisie sub nr.4c-3/445 din 28 octombrie 2013.


Consiliul Legislativ, cu avizul nr.651/02.07.2013, avizează favorabil proiectul de ordonanţă cu observaţii şi propuneri preluate de iniţiator.


Senatul, în  şedinţa din 22 octombrie 2013, a adoptat proiectul de lege.



Comisia pentru muncă şi protecţie socială, Comisia pentru egalitate de şanse pentru femei şi bărbaţi şi Comisia juridică, de disciplină şi imunităţi cu avizele nr.4c-7/599/06.11.2013, nr.37/411/12.11.2013, respectiv nr.PL-x 406/06.11.2013, au avizat favorabil proiectul de lege.



Prin Ordonanţa de urgenţă a Guvernului nr.6/2011 s-a lansat Programul pentru stimularea înfiinţării şi dezvoltării microîntreprinderilor de către întreprinzătorii tineri. Prin program se acordă facilităţi pentru microîntreprinderile nou înfiinţate, conduse de întreprinzători tineri, care desfăşoară pentru prima dată activitate economică, prin intermediul unei societăţi cu răspundere limitată.

Ordonanţa Guvernului nr.11/2013, supusă aprobării prin proiectul de lege cu care Comisia a fost sesizată, are ca obiect de reglementare completarea Ordonanţei de urgenţă a Guvernului nr.6/2011, astfel încât, facilităţile acordate prin Programul pentru stimularea înfiinţării şi dezvoltării microîntreprinderilor de către tineri să nu se recupereze în cazul în care societatea cu răspundere limitată debutantă îşi schimbă calitatea de microîntreprindere, trecând într-o altă categorie de IMM. Măsura a fost necesară întrucât, potrivit procedurilor în vigoare, transformarea unei microîntreprinderi în IMM este sancţionată, deşi acest lucru dovedeşte un management performant.



Membrii Comisiei pentru industrii şi servicii au examinat proiectul de lege în şedinţa din 20 noiembrie 2013 şi au hotărât, în unanimitate, să propună Plenului Camerei Deputaţilor adoptarea proiectului de lege în forma adoptată de Senat.



La lucrările comisiei a participat, în calitate de invitat, din partea Departamentului pentru Întreprinderi Mici şi Mijlocii, Mediu de Afaceri şi Turism: domnul Dan Enache – secretar de stat.



La lucrările comisiei au fost prezenţi 31 de deputaţi din totalul de 34 de deputaţi membri ai comisiei.



În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare,Camera decizională pentru acest proiect de lege este Camera Deputaţilor.
                        PREŞEDINTE,                                   SECRETAR,

                          Iulian Iancu                                       Istvan Antal
Consilieri parlamentari,

Viorela Gondoş
Isabela Patricia Robe

